Ռոժե Բիսիեր

**Ռոժե Բիսիեր** (, ), ֆրանսիացի գեղանկարիչ, պատկանում է Փարիզյան դպրոցի ոչ-ֆիգուրատիվ ուղղությանը (քնարական աբստրակցիա)։

## Կենսագրություն
Ծնվել է Վիլյառեալում։ 1898 թվականից սովորել է Կաորի գիշերօթիկ լիցեյում, 1902 թվականից՝ Բորդոյի Միշել Մոնտեն լիցեյում, որտեղ աշխատելու էր տեղափոխվել նրա հայր։ 1903 թվականից սկսել է զբաղվել գեղանկարչությամբ։ 1904-1905 թվականներին աշխատել է Ալժիրում՝ օգնելով արևելագետ նկարիչ Ժորժ-Անտուան Ռոշգրոսին։ 1905 թվականին Ֆրանսիա վերադառնալուց հետո հաճախել է Բորդոյի կերպարվեստի դպրոց, ապա՝ Փարիզում եղել է Գաբրիել Ֆերիեի աշակերտը։ Եղել է նաև Հռոմում և Լոնդոնում, գրել է գեղանկարչության մասին ակնարկներ տարբեր թերթերի համար։ 1914 թվականից մասնակցել է խմբակային ցուցահանդեսների Անկախների սալոնում և Աշնանային սալոնում, մտերմացել է Անդրե Լոտի, Ժորժ Բրաքի և Խուան Գրիսի հետ։ Այդ ժամանակահատվածում եղել է կուբիզմի ազդեցության ներքո։ 1920 թվականին հրատարակել է Բրակի մասին մենագրություն և հոդվածներ Օսիպ Ցադկինի, Ժորժ Սյորայի, Դոմինիկ Էնգրի և Ժան Բատիստ Կամիլ Կորոյի մասին։ 1921 թվականին կայացել է նրա առաջին անհատական ցուցահանդեսը Փարիզի Պոլ Ռոզենբերգի պատկերասրահում: 1923 թվականից գեղանկարչություն և ուրվանկարչություն է դասավանդել Ռանսոնի ակադեմիայում, իսկ 1934 թվականին այնտեղ բացել է որմնանկարչության արվեստանոց, որտեղ հաճախել են Ալֆրեդ Մանեսիեն, Վերա Պագավան և մյուսները: Նրա վրա ազդեցություն է ունեցել Պաուլ Կլեեն։

Մասնակցել է 1937 թվականի Փարիզի միջազգային ցուցահանդեսի ձևավորման, «Վկայություն» խմբի խմբակային ցուցահանդեսներին: 1939 թվականին բնակություն է հաստատել Բուասիերետում, որտեղ մորից ժառանգել է մի փոքրիկ հին տուն: Պատերազմի ժամանակ նա այնտեղ առանձնացված կյանքով է ապրել: 1944 թվականից նորից սկսել է մասնակցել ցուցահանդեսների: Զբաղվել է նաև գոբելենային արվեստով: 1950 թվականին նա երկու աչքերի գլաուկոմայի վիրահատության է ենթարկվել: 1951 թվականից պարբերաբար ցուցադրություններ է անցկացրել Փարիզի Ժաննա Բյուշեի պատկերասրահում: Նկարազարդել է Ֆրանցիսկ Ասսիզեցուն (1954): Մասնակցել է Սան Պաուլոյի բիենալեին (1955) և կասսելյան առաջին երեք documenta-ներին: Աշխատել է Շվեյցարիայի և Ֆրանսիայի եկեղեցիների վիտրաժների վրա, նախագծել է վիտրաժներ Մեցի տաճարի համար։

Որդին՝ Մարկ-Անտուան Բիսիերը (1926-2012), նկարիչ է եղել՝ հայտնի *Louttre* կեղծանվամբ։

## Ճանաչում
* Արվեստի ազգային մեծ մրցանակ (1952)։ 
* Վենետիկի բիենալեի պատվավոր մրցանակ։
* 1990 թվականին Ֆրանսիայի փոստը Բիսիերի պատվին թողարկել է նամականիշ, որի վրա պատկերված է նրա «Դեղին և մոխրագույն» նկարի վերարտադրությունը (5 ֆրանկ)։ Նույն թվականին թողարկվել է Պոլ և Աննի Պավլովիչների «Ռոժե Բիսիեր, հայացք սրտից» վավերագրական ֆիլմը։
* Փարիզում Rue Roger Bissière փողոցը անվանակոչվել է նկարչի անունով։

## Կեղծումներ
1985-1995 թվականների միջև ընկած ժամանակահատվածում բրիտանացի նկարիչ և արվեստի ստեղծագործությունների կեղծարար Ջոն Մայաթը ստեղծել է Ռոժե Բիսիերի մի քանի կեղծ նկարներ Ջոն Դրյուի համար, ով հայտնի նկարիչների կեղծված նկարների վաճառական է եղել։ Նրանց հանցագործությունը համարվել է «Արվեստի ոլորտում 20-րդ դարի ամենամեծ խարդախությունը»։

## Էսսե նկարչության մասին
* T’en fais pas la Marie-- : écrits sur la peinture, 1945—1964/ Baptiste-Marrey, ed. Cognac: Le Temps qu’il fait, 1994

## Ծանոթագրություններ

## Գրականություն
* Bissière: catalogue raisonné/ Isabelle Bissière, Virginie Duval, eds. 3 vols. Neuchâtel: Ides et Calendes, 2001

## Արտաքին հղումներ
* Պաշտոնական կայք
* Աշխատանքներն աշխարհի թանգարաններում
* Ռոժե Բիսիերը Ժաննա Բուշեի պատկերասրահի կայքում
* Նկարչության հանրագիտարան 

Կատեգորիա:Ֆրանսիացի արվեստագետներ
Կատեգորիա:Ֆրանսիացի նկարիչներ